# Whois

El WHOIS és una eina destinada a conèixer el titular d'un nom de domini, d'una adreça IP o d'un sistema autònom. Per a localitzar-lo, es realitza una consulta TCP a una base de dades pública a Internet.
Es podria dir que la idea inicial del whois era esdevenir una mena de «pàgines blanques» on localitzar la informació per contactar amb altres administradors de domini. Amb el temps, la utilització d'aquestes dades ha anat evolucionant cap a altres usos, tant desinteressats (com l'ús que en fan les entitats internacionals de certificació per validar zones https), com maliciosos (com el que en fan els spammers, enviant correu brossa indiscriminat).

## Història

Quan Internet estava emergint cap a l'exterior de l'entitat ARPANET, només existia una organització que s'encarregava del registre de tots els dominis, DARPA. El procés de registre es va regular mitjançant la RFC920. Al principi dels anys 80, es va estandarditzar el WHOIS per a poder cercar dominis, gent i altres recursos relacionats amb el mateix domini o el número de registre. A causa del fet que tots els registres els realitzava una organització, només s'utilitzava un servidor central per a totes les consultes de WHOIS. Això feia que obtenir aquesta informació fos molt senzill.
Els primers servidors WHOIS eren altament permissius i permetien les consultes massives. Era possible fer la consulta d'un cognom i obtenir el llistat de totes les persones que estaven registrades amb aquest. El mateix procediment servia amb qualsevol paraula clau que formés part de la informació dels dominis. Arran de l'aparició de la Internet comercial, van sorgir també múltiples registradors i 'spammers' immorals, que van obligar a que, per motius de seguretat, es reduís el nivell de permissivitat.
Inicialment, mentre ARPANET desapareixia al final dels anys 80, la responsabilitat del registre de dominis va recaure a DARPA. Aleshores, la NSC (National Science Foundation) va establir que la tasca de registre de dominis d'Internet recaigués en empreses.
L'1 de desembre de 1999 l'organisme administrador dels dominis de primer nivell (TLDs) .com, .net i .org, es va convertir en ICANN (International Corporation for Assigned Names and Numbers). Aquest canvi va provocar una actualització en el sistema de WHOIS, acceptant, per exemple, sol·licituds d'informació via CGI (Common Gateway Interface).
En comparació amb l'època d'ARPANET, l'any 2005 existien molts més dominis de primer nivell (TLDs), però encara més dominis territorials (ccTLs). Aquella petita xarxa s'havia transformat en un complex entramat de registradors, registrants i dominis. Això fa que ara calgui saber a quin servidor s'ha de demanar la informació quan s'executa un WHOIS, a causa del fet que cada domini disposa d'un servidor autoritzat propi.
Des de 2004 existeix un grup de treball de la IETF (Internet Engineering Task Force) amb la finalitat de crear un nou estàndard de cerca d'informació sobre dominis i xarxes. Actualment aquest s'anomena Cross Registry Information Service Protocol (CRISP).

## Cercar amb whois

Existeixen diferents sistemes de recuperar informació de les bases de dades de WHOIS, els més utilitzats són:

### Clients de línia d'ordres

És la forma original de llençar consultes de WHOIS. Consisteix a cridar la comanda amb el mateix nom des d'una línia d'ordres, especificant quin domini o direcció es vol cercar.

### Clients web

Avui en dia, els clients web del WHOIS (és a dir, les pàgines web que permeten consultar aquestes dades), esdevenen la forma més freqüent de cercar la informació referent als dominis. Podem trobar moltes pàgines que ens ofereixen aquest servei, com ara www.internic.com.

### Clients gràfics

Existeixen, també, entorns visuals per a tots els sistemes operatius que integren clients de WHOIS. Això vol dir que per a llançar una consulta, hi ha programes específics que realitzaran la tasca tant en Windows, com en Mac OS o Linux.

## Exemple

Resultats de cercar amb whois el domini josoc.cat:

## Enllaços externs

* RFC 3912 - especificació del protocol WHOIS (2004, actual) (anglès)
* http://whois.cat Whois del domini de primer nivell .cat
* http://who.is Consulta del Whois de dominis (anglès)